Fir-Rabat insibu statwa Inkurunat magħrufa mir-Rabtin u l-Maltin bħala San Ġużepp ix-Xiħ għaliex hija l-eqdem xbieha f'dawn il-gżejjer. L-oriġini ta' din l-istatwa kienet bħala dekorazzjoni fuq xini tal-ordni ta' San Ġwann mall-Karrakka Sant' Anna. L-Istatwa ġiet regalata lil Arċikonfraternita' ta' San Ġużepp mill-Ewwel Gran Mastru ta' Malta Philippe Villiers de L'Isle Adam. Maż-żmien kibret id-devozzjoni lejha. L-Istatwa ħarġet f'bosta pellegrinaġġ meta kien ikun hawn nuqqas ta' xita, li f'dan il-kas kienu iliebsuh Kapożża għaliex waqt jew wara l-pellegrinaġġ kienet tagħmel ix-xita. Meta Malta kellha il-mard tal-Pesta u l-Kolera il-poplu irrikorra bi ħġaru jitlob l-interċessjoni ta' San Ġużepp. Matul il-bidu tas-seklu 20 bdiet tinħass il-ħtieġa għall-Inkurunazzjoni tal-Vara Devota u Mirakoluża ta' San Ġużepp ix-Xiħ li fil-fatt saret fl-1949. Il-programm b'ċelebrazzjoni għar-restawr ta' din l-istatwa se jkun hekk: Il-Ġimgħa 2 ta' Marzu 2018 : Jum l-inawgurazzjoni Fis-7.30 p.m. fil-Knisja Katidrali ta' Malta, fl-Imdina, issir iċ-ċerimonja tal-inawgurazzjoni tar-restawr tal-istatwa antika u devota ta' San Ġużepp Inkurunat. Fejn se jitella' programm tal-okkażjoni bis-sehem tal-Banda Dekana u Ċittadina L'Isle Adam u l-Coro Bel Canto. Dan il-programm se jsir bil-kollaborazzjoni tal-Kapitlu Metropolitan. Il-Ħadd 4 ta' Marzu 2018: Ritorn tal-istatwa ta' San Ġużepp Inkurunat fis-Santwarju tiegħu Fid-9.00 a.m. Purċissjoni Solenni bl-istatwa ta' San Ġużepp Inkurunat, mill-Knisja Katidrali ta' Malta għall-Knisja ta' Santa Marija ta' Ġesù., immexxija mill-Wisq Rev. Patri Richard S. Grech O.F.M., Ministru Provinċjal. Bis-sehem tal-Fratelli tal-Arċikonfraternità ta' San Ġużepp, il-Komunità tal-Patrijiet Franġiskani u l-Banda L'Isle Adam li se takkumpaja l-purċissjoni b'daqq ta' innijiet lil San Ġużepp. Il-purċissjoni se tgħaddi minn dawn it-toroq: Pjazza tal-Katidral, Triq Villegaginon, Pjazza San Publju, Bieb tal-Imdina, Pjazza Saqqajja, Triq il-Kbira u Triq San Pawl għall-Knisja ta' Santa Marija ta' Ġesù. Matul il-purċissjoni jsir ħruq ta' murtali u murtaletti u waqt id-dħul tal-istatwa fil-knisja jsir ħruq ta' kaxxa nfernali. Fil-11.00 a.m. Fil-Knisja ta' Santa Marija ta' Ġesù, Quddiesa Solenni Konċelebrata, immexxija mill-E.T. Mons. Pawl Cremona O.P., Arċisqof Emeritus. Fejn fiha ssir priedka b'tifkira tal-inkurunazzjoni tal-istatwa ta' San Ġużepp, mir-Rev. Gwardjan Patri Martin Coleiro O.F.M. Fit-tmiem il-Quddiesa jiġi kantat it-Te Deum b'tifkira tal-55 Annversarju tal-Inkurunazzjoni. Jieħu sehem il-Coro Bel Canto taħt id-direzzjoni ta' Mro Hermann Farrugia Frantz.